VEGA og Live Nation præsenterer

**Opeths sorte sjæl udspyer stemningsmættet metal i VEGA**

*Det ikoniske metalband Opeth har om nogen formået at udvikle den progressive metal med ivrige eksperimenter samt inspiration fra andre genrer. S*øndag den 9. november udfordrer de igen metalfans i Store VEGA med nye sange.

**Metal med følelser**

Svenske Opeth vender efter deres yderst stemningsfulde koncert i Store VEGA endnu en gang tilbage på dansk jord for at levere en god nakke-eksercits til deres danske fans.

Opeth er noget så sjældent som et metal-band, der lægger vægt på stemninger. Ved dannelsen i 1990 havde gruppen ambition om at blive verdens ondeste band, men siden har de udviklet sig fra at være et regulært dødsmetal-band til at have skabt sig en helt unik position på den progressive metal-scene. Det har de gjort ved at hente masser af inspiration fra andre genrer, og til tider bevæger de sig næsten over i singer/songwriter-genren. Det høres bl.a. på singlen "[The Throat of Winter](http://www.youtube.com/watch?v=-psrzaOnaKY)".

**Stadig sort sjæl**
Man skal dog ikke tage fejl af de akustiske guitarer og de velsmurte melodier. Forsanger Mikael Åkerfeldt growler stadig med en dybde, der passer perfekt til gruppens dystre tekster.

Desuden lader bandets massive bund af aggressive trommer og monstrøse væg af støj ingen i tvivl om Opeths musikalske udgangspunkt. På singlen "[The Devil's Orchard](http://www.youtube.com/watch?v=FxvN_GxgpF8)" høres det tydeligt, hvordan metalbandet formår at få de to genrer til at omfavne hinanden.

**Nyt materiale til august**

Bandet har netop offentliggjort en animeret video til singlen ”[Cusp of Eternity](http://vimeo.com/97095402)” fra deres nye album, *Pale Communion*, der udkommer i august. De otte numre er mixet af Porcupine-frontmanden Steven Wilson og produceret af forsanger Mikael Åkerfeldt. Han har om albummet udtalt, at det vil indeholde masser af stryger samt, at det bliver en smule tungere end dets forgænger. Ikke dødsmetal tungt, men hardrock/heavy metal tungt.

**Fakta om koncerten**
Opeth (SE)
Søndag den 9. november kl. 20.00
Store VEGA, Enghavevej 40, 1674 Kbh. V
285 kr. + gebyr
Billetsalg starter torsdag den 12. juni via VEGAs hjemmeside og Billetnet.